Diari Oficial de la Generalitat Valenciana


Sumari del DOGV 3623, del 11-11-1999 (1999/9466)

ORDRE de 28 d' octubre de 1999, de la Conselleria d'Agricultura, Pesca i Alimentació, per la qual es regula l'autorització de quotes de nova plantació de vinya de vinificació per a la campanya 1999/2000.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3623

Data del DOGV
:   11-11-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/9466


Data del document
:   28-10-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * vinya
    * viticultura
    * raïm
    * vi

ORDRE de 28 d' octubre de 1999, de la Conselleria d'Agricultura, Pesca i Alimentació, per la qual es regula l'autorització de quotes de nova plantació de vinya de vinificació per a la campanya 1999/2000. [1999/X9466]
  
Exposició de motius
  
El Reglament (CE) 1.627/1998, de 20 de juliol, reconeix que la producció de determinats vins de qualitat produïts en regions determinades a Espanya és molt inferior a la demanda i, per tant, es concedeixen 153 hectàrees de quota de nova plantació per a la Denominació d'Origen Utiel-Requena i 92 hectàrees per a la Denominació d'Origen València.
  
Es considera necessari establir les normes per a l'autorització de les noves plantacions a fi que aquestes es realitzen amb varietats que permeten millorar la qualitat dels vins.
  
D'altra banda, i vist el Reglament (CEE) núm. 3.302/1990, de la Comissió, pel qual es fixen les disposicions d'aplicació de les transferències de drets de replantació de superfícies vitícoles, es considera convenient introduir una sèrie de requisits per als beneficiaris en relació amb la seua explotació. Mitjançant aquests requisits es pretén garantir que els viticultors que sol·liciten nova plantació no hagen disminuït la superfície de la seua explotació com a conseqüència de l'abandonament del conreu de la vinya o per la cessió de drets de plantació, així com que les parcel·les de vinya de la seua explotació no incomplisquen la legislació comunitària.
  
Finalment, i amb la finalitat d'aconseguir que les noves plantacions donen lloc a explotacions rendibles, es donarà preferència en la concessió de quota als joves agricultors que realitzen una primera instal·lació o siguen agricultors a títol principal, a aquelles plantacions en què s'aconseguisca una concentració de vinya, a aquelles que per la formació en emparrat permeten una mecanització més racional de les operacions de conreu i als agricultors a títol principal. També es tindrà en compte aquells viticultors que complisquen els requisits de l'anterior convocatòria de quotes de nova plantació però no se'ls va concedir drets ja que la demanda d'aquests superava la quota disponible.
  
Per tot això, a proposta de la Direcció General de Producció Agrària i tenint en compte la legislació vigent pel que fa al sector vitivinícola,
  
ORDENE
  
Article 1. Objectiu
  
És objecte d'aquesta ordre dictar les normes d'autorització de noves plantacions fins a cobrir la quota concedida de 153 hectàrees per a l'àmbit d'actuació de la Denominació d'Origen Utiel-Requena i 92 hectàrees per al de la Denominació d'Origen València per a la campanya 1999/2000.
  
Article 2. Sol·licituds
  
El titular de l'explotació que desitge autorització de quotes de nova plantació en la zona emparada per la Denominació d'Origen Utiel-Requena o per la Denominació d'Origen València ho sol·licitarà presentant l'annex d'aquesta ordre degudament emplenat en les oficines comarcals de la Conselleria d'Agricultura, Pesca i Alimentació o en els Serveis Territorials de València. A la sol·licitud s'adjuntarà una fotocòpia del DNI, una fotocòpia de la fitxa d'explotació del Registre Vitícola i, si s'escau, un justificant del fet que es compleixen les prioritats indicades en l'article 5. Si es dóna el cas que el sol·licitant siga una entitat associativa, cal presentar el llistat de socis que pertanyen a aquesta.
  
Una vegada resoltes les sol·licituds, aquells viticultors als qui es concedisca un dret de nova plantació hauran de formalitzar la sol·licitud de plantació mitjançant l'emplenament i la presentació de l'imprès d'autorització de plantació corresponent. En cas contrari, se'ls considerarà com a desistits de la seua petició.
  
Article 3. Beneficiaris
  
Els sol·licitants d'autorització de quota de nova plantació hauran de complir les condicions següents:
  
Posseir la condició de viticultors i, per tant, estar inscrits en el Registre Vitícola de la Comunitat Valenciana o haver sol·licitat la inscripció amb anterioritat a la data de publicació d'aquesta ordre.
  
No estar en possessió de drets de replantació. Si es dóna el cas de disposar de drets, comprometre's a utilitzar-los de manera prèvia o simultània als drets de nova plantació que se'ls concedisca.
  
No haver-se beneficiat d'una prima per abandonament definitiu de la vinya.
  
No haver cedit drets de replantació durant les 5 campanyes precedents ni durant la campanya en curs.
  
No tenir parcel·les en situació irregular respecte al Registre Vitícola de la Comunitat Valenciana o haver-ne sol·licitat la regularització amb anterioritat a la data de publicació d'aquesta ordre. Si es dóna el cas que alguna parcel·la s'haja de regularitzar, el dret de nova plantació es concedirà una vegada regularitzada aquesta.
  
Tenir totes les parcel·les de la seua explotació inscrites en el Consell Regulador de la denominació d'origen corresponent.
  
D'altra banda, els beneficiaris hauran de prendre els compromisos següents:
  
Compromís de no acollir-se en cap de les parcel·les de la seua explotació a primes per abandonament definitiu de vinya en els pròxims 5 anys.
  
Compromís de no cedir drets de la seua explotació durant els pròxims 5 anys.
  
Compromís de mantenir el conreu de la vinya en la parcel·la de nova plantació durant un mínim de 10 anys.
  
Compromís d'inscriure la parcel·la de nova plantació en el consell regulador de la denominació d'origen corresponent.
  
Article 4. Varietats
  
Les varietats a plantar estaran classificades com a recomanades per a la Comunitat Valenciana segons el Reglament (CEE) núm. 3.800/1981, de la Comissió, de 16 de desembre de 1981, i les modificacions posteriors.
  
Article 5. Prioritats
  
En la resolució de la sol·licitud es tindran en compte les prioritats següents, segons l'ordre en què s'enumeren. Aquestes prioritats s'han d'acreditar en el moment de la sol·licitud.
  
1. Joves agricultors que hagen realitzat una primera instal·lació d'acord amb el Reial Decret 808/1987, Reial Decret 1.887/1991 o Reial Decret 204/1996, o aquesta estiga en tràmit abans de la data de publicació d'aquesta ordre.
  
2. Agricultor a títol principal segons la definició de l'article 2 de la Llei 19/1995, de 4 de juliol, de Modernització d'Explotacions Agràries, que no haja complit 40 anys.
  
3. Aquells viticultors que, amb la parcel·la de nova plantació, aconseguisquen una concentració amb altres parcel·les de vinya de la mateixa explotació. Caldrà adjuntar una fotocòpia dels plànols cadastrals.
  
Aquelles sol·licituds que corresponguen a plantacions amb formació en emparrat que permeta una mecanització més racional.
  
Agricultors a títol principal.
  
La resta de sol·licitants.
  
En primer lloc s'adjudicarà la superfície de nova plantació a aquells que complisquen la primera condició. A continuació, a aquells que complisquen la segona condició i així successivament.
  
Dins de cada apartat s'atendrà en primer lloc aquells viticultors que van sol·licitar la nova plantació amb varietats recomanades sobre la base de l'Ordre de 10 de novembre de 1997 i 3 de febrer de 1998, les sol·licituds dels quals complien tots els requisits però no van poder ser ateses perquè la superfície sol·licitada va ser major a la quota concedida. En qualsevol cas, aquests viticultors han de presentar una nova sol·licitud segons aquesta ordre.
  
Si es dóna el cas d'igualtat, l'adjudicació es determinarà per l'ordre de presentació de les sol·licituds.
  
Article 6. Superfícies
  
La superfície mínima de la parcel·la a plantar serà de 0,5 hectàrees. Excepcionalment s'admetran superfícies inferiors, o perquè amplien altres parcel·les i donen lloc a una concentració de vinya superior a una hectàrea; o perquè per la seua situació orogràfica o geogràfica contribuïsca a evitar l'erosió del sòl.
  
La superfície màxima a plantar per explotació serà de 2 hectàrees. En el cas de cooperatives o societats agràries de transformació l'objectiu de les quals siga l'explotació en comú, la superfície màxima a plantar per explotació serà de 6 hectàrees.
  
No obstant els límits establits, la superfície màxima a plantar per explotació es podrà incrementar, per causa degudament justificada, si hi ha quota suficient.
  
Article 7. Termini de presentació de sol·licituds
  
El termini de presentació de sol·licituds serà de 60 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Article 8. Termini per a realitzar la plantació
  
La plantació s'ha de realitzar i comunicar a la Direcció Territorial de València abans que finalitze la segona campanya següent a aquella en què s'hagen concedit.
  
Article 9. Resolució
  
El director general de Producció Agrària resoldrà les sol·licituds presentades. El termini per a la tramitació i resolució de les sol·licituds serà de tres mesos a partir de la data en què concloga el termini de presentació d'aquestes. Les sol·licituds en què no es produïsca una resolució expressa s'entendran denegades.
  
DISPOSICIONS FINALS
  
Primera
  
Es faculta el director general de Producció Agrària perquè dicte les disposicions necessàries per al desplegament i l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 28 d'octubre de 1999
  
La consellera d'Agricultura, Pesca i Alimentació,